Monica (26) savnet på ferie i Hellas
Siste livstegn fra 26-åringen fra Rogaland er en SMS sendt fra Aten, skriver TV2.no. - Jeg kan bekrefte at en norsk kvinne i Hellas er meldt savnet hos norsk politi. Vår ambassade på stedet jobber med lokale myndigheter om saken, sier Veslemøy Lothe Salvesen, pressevakt i Utenriksdepartementet, til VG. - Ambassaden vår tar kontakt med lokale myndigheter for å undersøke om de kjenner til saken.Familien opplyser til VG at 26-åringen var på ferie i Hellas sammen med venninner, men at hun hadde dratt alene til Aten. De meldte henne savnet på lørdag da de ikke hadde oppnådd kontakt med henne. - Faren utvekslet noen tekstmeldinger med henne og spurte når hun kom hjem. Da svarte hun at det var noe kluss med flyet og hun skulle ringe ham lørdag. Men hun ringte ikke tilbake dagen etterpå, noe som er svært ulikt henne. Vi fortsatte å ringe hele lørdag og søndag, men vi fikk bare opptattsignal, sier broren Runar Egeland til VG. - Vi har ingen anelse om hva som kan ha skjedd.Familien har vært i kontakt med ambassaden i Aten, som opplyser at 26-åringen sjekket ut fra et hotell fredag morgen. En drosjesjåfør har imidlertid forklart at hun ikke rakk flyet til Norge samme formiddag. - Etter det vet vi ikke noe særlig, sier Egeland. Ambassaden har også opprettet kontakt med sykehusene i området og lokalt politi.Odd Reisæter i Rogaland politidistrikt bekrefter overfor VG at de startet etterforskning mandag morgen. - Nå går vi via ambassaden og tar kontakt med politiet der nede, sier han. Han sier de nå vil samarbeide med lokalt politi for å finne ut hva som har skjedd.
Familien har ikke hørt fra Monica Barstad (26) siden fredag.